b'\n_START_ARTICLE_\nGarofalo\n_START_PARAGRAPH_\nBenvenutas Tizis, pramintas Garofalo (it. Benvenuto Tisi da Garofalo, 1481\xe2\x80\x931559\xc2\xa0m. rugs\xc4\x97jo 6 d.)\xc2\xa0\xe2\x80\x93 ital\xc5\xb3 XVI a. prad\xc5\xbeios renesanso dailininkas i\xc5\xa1 Feraros.\n_START_SECTION_\nBiografija\n_START_PARAGRAPH_\nBenvenutas Tizis, sp\xc4\x97jama, gim\xc4\x97 1481\xc2\xa0m. (kitu sp\xc4\x97jimu 1476\xc2\xa0m.) Feraroje Pietro Tisi ir Antonia Barbiani \xc5\xa1eimoje. Pravard\xc4\x99 gavo nuo \xc5\xa1eimos miesto Garofalo. I\xc5\xa1 prad\xc5\xbei\xc5\xb3 Garofalas mok\xc4\x97si pas Domenico Panetti, po to, apie 1497\xe2\x88\x921500\xc2\xa0m. pas Boccaccio Boccaccino Feraroje. 1506\xc2\xa0m. Garofalas suk\xc5\xabr\xc4\x97 freskas Palazzo Costabili r\xc5\xabmuose Feraroje, kurios rodo \xc5\xbeenkli\xc4\x85 Andrea Mantegna \xc4\xaftak\xc4\x85, ypa\xc4\x8d jo darb\xc5\xb3 Camera degli Sposi. Ankstyvojoje Garofalo k\xc5\xabryboje pasirei\xc5\xa1k\xc4\x97 Lorenzo Costa \xc4\xaftaka. 1506\xc2\xa0m. jis gavo pirm\xc4\x85 u\xc5\xbesakym\xc4\x85 i\xc5\xa1 Feraros kunigaik\xc5\xa1\xc4\x8di\xc5\xb3 Es\xc4\x8di\xc5\xb3 \xe2\x88\x92 tur\xc4\x97jo nutapyti kelet\xc4\x85 paveiksl\xc5\xb3 Lukrecijos Bord\xc5\xbeijos apartamentuose kunigaik\xc5\xa1\xc4\x8di\xc5\xb3 pilyje._NEWLINE_Sp\xc4\x97jama, kad apie 1508\xc2\xa0m. Garofalas pabuvojo Venecijoje, kur, Giorgio Vasari tikinimu, susidraugavo su D\xc5\xbeord\xc5\xbeone, kuris paveik\xc4\x97 jo tapyb\xc4\x85. Apie 1513\xe2\x80\x9314\xc2\xa0m. Garofalas tikriausiai lank\xc4\x97si Romoje, kur buvo stipriai paveiktas Rafaelio k\xc5\xabrybos, k\xc4\x85 rodo 1514\xc2\xa0m. atliktas altorinis i\xc5\xa1tapymas Feraros Santo Spirito ba\xc5\xbeny\xc4\x8dioje. Garofalas daug dirbo vietos ba\xc5\xbeny\xc4\x8diose. Apie 1529\xe2\x80\x9330\xc2\xa0m. Garofalas ved\xc4\x97 Caterina Scoperti. Ma\xc5\xbedaug nuo 1530\xc2\xa0m. dailininkas dirbo Feraros bernardin\xc5\xb3 vienuolyne, sukurdamas daug paveiksl\xc5\xb3 (laikui b\xc4\x97gant didel\xc4\x97 j\xc5\xb3 dalis pateko \xc4\xaf muziejus). 1530-\xc5\xb3j\xc5\xb3 pabaigoje Garofalo reg\xc4\x97jimas prad\xc4\x97jo prast\xc4\x97ti ir apie 1550\xc2\xa0m. jis tapo beveik aklu._NEWLINE_Garofalas mir\xc4\x97 1559\xc2\xa0m. rugs\xc4\x97jo 6 d. Palaidotas \xc5\xa1alia anks\xc4\x8diau mirusios \xc5\xbemonos Santa Maria in Vado ba\xc5\xbeny\xc4\x8dioje Feraroje. 1829\xc2\xa0m. jo palaikai buvo perkelti \xc4\xaf kartuzie\xc4\x8di\xc5\xb3 vienuolyn\xc4\x85 Feraroje, 1841\xc2\xa0m. toje vietoje pastatytas monumentas dailininkui. Be D\xc5\xbeord\xc5\xbeon\xc4\x97s ir Rafaelio \xc4\xaftak\xc5\xb3, dar Garofalas buvo paveiktas Giulio Romano ir Dosso Dossi. Jo dail\xc4\x97 vertinama kiek tradici\xc5\xa1kesne nei Dosso Dossi. V\xc4\x97lesniems Garofalo darbams b\xc5\xabdingas manieristinis vaizdavimas.'